## Odluka o koncesiji u svrhu posebne upotrebe pomorskog dobra radi povećanja sigurnosne razine područja Ter­minala Omišalj, na području poluotoka Ert, Omišalj

### NN 74/2012 (4.7.2012.), Odluka o koncesiji u svrhu posebne upotrebe pomorskog dobra radi povećanja sigurnosne razine područja Ter­minala Omišalj, na području poluotoka Ert, Omišalj

VLADA REPUBLIKE HRVATSKE

1721

Na temelju članka 19. stavka 2. Zakona o pomorskom dobru i morskim lukama (»Narodne novine«, br. 158/2003, 100/2004, 141/2006 i 38/2009), Vlada Republike Hrvatske je na sjednici održanoj 27. lipnja 2012. godine donijela

ODLUKU

O KONCESIJI U SVRHU POSEBNE UPOTREBE POMORSKOG DOBRA RADI POVEĆANJA SIGURNOSNE RAZINE PODRUČJA TERMINALA OMIŠALJ, NA PODRUČJU POLUOTOKA ERT, OMIŠALJ

I.

Vlada Republike Hrvatske (u daljnjem tekstu: Davatelj koncesije), na temelju zahtjeva trgovačkog društva Jadranski naftovod d.d., Zagreb (u daljnjem tekstu: Ovlaštenik koncesije), daje koncesiju u svrhu posebne upotrebe pomorskog dobra radi povećanja sigurnosne razine područja Terminala Omišalj, na području poluotoka Ert, Omišalj.

II.

Pomorsko dobro koje se daje u koncesiju u svrhu posebne upotrebe radi povećanja sigurnosne razine područja Terminala Omišalj, na području poluotoka Ert, Omišalj obuhvaća kopneni prostor pripadnosti čestici zemljišta broja 2991/3 u površini od 40.203 m², k.o. Omišalj, a sve kako je prikazano na grafičkoj podlozi – digitalnom – ortofoto (DOF) planu koji čini Prilog I. ovoj Odluci i ne objavljuje se u »Narodnim novinama«.

Površina iz stavka 1. ove točke odnosi se na onaj dio površine čestice zemljišta broja 2991/3 koji nije u obuhvatu granice lučkog područja luke otvorene za javni promet – luke Omišalj.

III.

Ovlaštenik koncesije dužan je koristiti pomorsko dobro sukladno Zakonu o pomorskom dobru i morskim lukama, te drugim zakonima i podzakonskim aktima iz područja sigurnosti plovidbe, zaštite okoliša, prostornog uređenja i gradnje i to na način koji će osigurati zaštitu okoliša.

IV.

Ovlaštenik koncesije ne može prava stečena koncesijom niti djelomično niti u cijelosti prenositi na drugog bez izričitog odobrenja Davatelja koncesije.

V.

Davatelj koncesije daje na korištenje pomorsko dobro navedeno u točki II. ove Odluke, Ovlašteniku koncesije na vremensko razdoblje od 30 (trideset) godina, računajući od dana sklapanja ugovora o koncesiji pomorskog dobra.

VI.

Za korištenje pomorskog dobra navedenog u točki II. ove Odluke, Ovlaštenik koncesije obvezuje se da će uredno plaćati Davatelju koncesije koncesijsku naknadu.

Godišnja koncesijska naknada koju Ovlaštenik koncesije plaća za korištenje pomorskog dobra iznosi:

– 8 (osam) kuna po metru kvadratnom pomorskog dobra godišnje, što iznosi 321.624,00 kune godišnje.

Navedena koncesijska naknada plaća se unaprijed za tekuću godinu, najkasnije do 1. ožujka:

– za godinu u kojoj je dana koncesija i za godinu u kojoj koncesija ističe, naknada se plaća razmjerno mjesecima korištenja,

– za početnu godinu koncesijskog perioda naknada se plaća u roku 30 (trideset) dana od dana sklapanja ugovora o koncesiji.

VII.

Na temelju ove Odluke ovlašćuje se ministar pomorstva, prometa i infrastrukture da sklopi ugovor o koncesiji pomorskog dobra iz točke II. ove Odluke, u roku 60 (šezdeset) dana, od dana objave ove Odluke u »Narodnim novinama«.

Ukoliko Ovlaštenik koncesije ne potpiše ugovor o koncesiji pomorskog dobra u roku iz stavka 1. ove točke, prestat će sva prava i obveze predviđene ovom Odlukom.

VIII.

Ova Odluka stupa na snagu danom donošenja, a objavit će se u »Narodnim novinama«.

Klasa: 934-01/12-02/01

Urbroj: 5030120-12-1

Zagreb, 27. lipnja 2012.

Predsjednik

Zoran Milanović, v. r.

Odluka, NN 74/2012-1721